62018TJ0574_RES
Cauza T‑574/18
Agrochem‑Maks d.o.o.
împotriva
Comisiei Europene
Hotărârea Tribunalului (Camera a patra) din 28 mai 2020
„Produse fitosanitare – Substanța activă oxasulfuron – Nereînnoire a aprobării în scopul introducerii pe piață – Obligația de motivare – Articolul 41 alineatul (2) litera (c) din Carta drepturilor fundamentale – Eroare vădită de apreciere – Articolul 6 litera (f) din Regulamentul (CE) nr. 1107/2009 și punctul 2.2 din anexa II la Regulamentul nr. 1107/2009 – Principiul precauției”
Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Reînnoire a autorizației – Putere de apreciere a Comisiei – Control jurisdicțional – Întindere
(Regulamentul nr. 1107/2009 al Parlamentului European și al Consiliului)
(a se vedea punctele 61-65 și 88)
Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Reînnoire a autorizației – Punere în aplicare a procedurii de reînnoire – Marjă de apreciere a Comisiei și a Autorității Europene pentru Siguranța Alimentară (EFSA)
(Regulamentul nr. 1107/2009 al Parlamentului European și al Consiliului; Regulamentul nr. 844/2012 al Comisiei, art. 13 și 14)
(a se vedea punctele 91 și 93)
Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Reînnoire a autorizației – Cerere de reînnoire declarată admisibilă, dar care prezintă lacune în materie de date – Solicitarea unor informații suplimentare pentru evaluarea pe fond a dosarului – Admisibilitate
[Regulamentul nr. 1107/2009 al Parlamentului European și al Consiliului, art. 4, art. 6 lit. (f) și anexa II punctul 2.2; Regulamentul nr. 844/2012 al Comisiei, art. 7, art. 8, art. 11 alin. (5) și art. 13 alin. (3)]
(a se vedea punctele 106 și 121)
Agricultură – Apropierea legislațiilor – Introducerea pe piață a produselor fitosanitare – Regulamentul nr. 1107/2009 – Aplicarea principiului precauției – Control jurisdicțional – Limite – Eroare vădită de apreciere
[art. 9, art. 168 alin. (1) TFUE și art. 191 alin. (2) TFUE; Carta drepturilor fundamentale a Uniunii Europene, art. 35]
(a se vedea punctele 113-116)
Dreptul Uniunii Europene – Principii – Principiul precauției – Domeniu de aplicare – Linii directoare pentru aplicarea principiului precauției – Modalități ale examinării avantajelor și a sarcinilor rezultate din acțiune sau din lipsa acțiunii
[art. 191 alin. (2) TFUE; Comunicarea COM(2000) 1 final a Comisiei, punctul 6.3.4]
(a se vedea punctele 118-119)
Rezumat
În Hotărârea Agrochem‑Maks/Comisia (T‑574/18), pronunțată la 28 mai 2020, Tribunalul a respins o acțiune având ca obiect anularea Regulamentului de punere în aplicare 2018/1019 (
1
) privind nereînnoirea aprobării substanței active oxasulfuron.
Reclamanta este o societate de drept croat care comercializează în Croația produse fitosanitare, printre care un erbicid elaborat pe bază de oxasulfuron. Această substanță activă făcea parte dintre substanțele active considerate aprobate în temeiul Regulamentului nr. 1107/2009 (
2
). Acest regulament determină criteriile de aprobare a unei substanțe active și condițiile de reînnoire a aprobării unei asemenea substanțe, punerea în aplicare a procedurii de reînnoire fiind reglementată prin Regulamentul de punere în aplicare nr. 844/2012 (
3
).
Reclamanta a prezentat Italiei, în calitate de stat membru raportor, o cerere de reînnoire a aprobării substanței active oxasulfuron. Acest stat a apreciat mai întâi că dosarele de reînnoire sunt suficient de complete pentru a permite o evaluare aprofundată a acestei substanțe și că informațiile furnizate susțin acceptarea reînnoirii acesteia. Totuși, după solicitarea unor informații suplimentare de către Autoritatea Europeană pentru Siguranța Alimentară (EFSA), Italia a prezentat un raport de evaluare revizuit în care a concluzionat că, având în vedere numărul mare de lacune în materie de date, reînnoirea oxasulfuronului nu putea fi aprobată. Întrucât informațiile disponibile erau insuficiente pentru a se concluziona că substanța activă ar îndeplini criteriile de aprobare prevăzute de Regulamentul nr. 1107/2009, Comisia a definitivat raportul de evaluare a substanței în cauză și a adoptat Regulamentul de punere în aplicare 2018/1019, care a concluzionat în sensul nereînnoirii aprobării oxasulfuronului.
În susținerea acțiunii, reclamanta a invocat mai multe motive, unul dintre ele fiind fundamentat pe o pretinsă încălcare a dispozițiilor Regulamentului nr. 1107/2009 în temeiul cărora aprobarea sau reînnoirea aprobării unei substanțe active poate fi condiționată de comunicarea unor informații confirmative suplimentare. În cadrul acestui motiv, reclamanta a susținut în special că, în ceea ce privește aprobarea sau reînnoirea aprobării unei substanțe active, caracterul complet al dosarului este verificat în mod definitiv de statul membru raportor în stadiul admisibilității cererii. Astfel, în opinia acesteia, în măsura în care Italia declarase admisibilă cererea de reînnoire, EFSA nu mai putea repune în discuție caracterul complet al informațiilor comunicate de reclamantă.
Tribunalul a apreciat că faptul că dosarul conține în mod formal toate elementele prevăzute de Regulamentul de punere în aplicare nr. 844/2012 pentru a fi considerat ca fiind admisibil nu prejudecă calitatea elementelor respective din punct de vedere științific, care poate necesita un studiu aprofundat și care poate face obiectul unor divergențe de apreciere între statul membru raportor și EFSA în ceea ce privește caracterul lor suficient sau insuficient pentru admiterea unei cereri de reînnoire. Comunicarea înscrisurilor vizate de Regulamentul de punere în aplicare nr. 844/2012 în vederea constituirii unui dosar denumit „suplimentar” constituie o condiție de admisibilitate a cererii, care, dacă este îndeplinită, declanșează evaluarea pe fond a dosarului. Astfel, faptul că cererea a fost declarată admisibilă în mod formal nu exclude posibilitatea ca statul membru sau EFSA să solicite ulterior, astfel cum a fost cazul în speță, informații suplimentare și, eventual, să concluzioneze în sensul nereînnoirii.
Tribunalul a statuat, așadar, că acest argument al reclamantei era lipsit de temei. Întrucât a respins și celelalte argumente invocate de reclamantă în cadrul acestui motiv, precum și celelalte motive invocate în susținerea acțiunii, Tribunalul a respins acțiunea în totalitate.
(
1
)	Regulamentul de punere în aplicare (UE) 2018/1019 al Comisiei din 18 iulie 2018 privind nereînnoirea aprobării substanței active oxasulfuron, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (JO 2018, L 183, p. 14).
(
2
)	Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO 2009, L 309, p. 1).
(
3
)	Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul nr. 1107/2009 (JO 2012, L 252, p. 26).